Tiro ya rona ya go eta e ne ya simolola ka nako ya mariga e go neng go wa kapoko ka yone ka 1954/55. Re ne ra abelwa kwa East Anglia, lefelo le le se nang dithaba la kwa Engelane le le ratwang ke diphefo tse di tsididi tsa Lewatle la Bokone. Go ne go na le Basupi ba le 31 000 fela kwa Boritane ka nako eo. Potologo eo ya ntlha e ne e le selo se se boima se re neng ra tshwanela go se ithuta; mme go ne go se motlhofo le mo bakaulengweng ba re neng re ba etela. Ka ntlha ya go tlhoka maitemogelo le mokgwa wa me wa go phatloga o ke o tsereng kwa Yorkshire, ke ne ke tle ke kgopise bakaulengwe bangwe. Fa dingwaga di ntse di tsamaya, ke ne ka tshwanela go ithuta gore go nna pelonomi go botlhokwa thata go gaisa go dira dilo sentle le gore batho ba botlhokwa thata go gaisa dithulaganyo. Ke sa ntse ke leka go latela sekao sa ga Jesu sa go nna motho yo o lapolosang mo go ba bangwe, mme ga se ka metlha ke atlegang.—Mathaio 11:28-30.